EURÓPAI BIZOTTSÁG Brüsszel, 2021.6.2. COM(2021) 273 final A BIZOTTSÁG JELENTÉSE A TANÁCSNAK Tizenhetedik jelentés a 2004. április 29-i 866/2004/EK tanácsi rendelet végrehajtásáról és az alkalmazásából eredő helyzetről a 2020. január 1-jétől 2020. december 31-ig tartó időszakra vonatkozóan

















A BIZOTTSÁG JELENTÉSE A TANÁCSNAK Tizenhetedik jelentés a 2004. április 29-i 866/2004/EK tanácsi rendelet végrehajtásáról és az alkalmazásából eredő helyzetről a 2020. január 1-jétől 2020. december 31-ig tartó időszakra vonatkozóan A csatlakozási okmány 10. jegyzőkönyvének 2. cikke szerinti rendszerről szóló 866/2004/EK tanácsi rendelet (a továbbiakban: a zöld vonalról szóló rendelet) 2004. május 1-jén hatályba lépett. A rendelet meghatározza azokat a feltételeket, amelyek mellett az uniós jog rendelkezéseit alkalmazni kell a személyek, áruk és szolgáltatások azon határvonalon keresztül történő mozgására, amely a Ciprusi Köztársaság területén a Ciprusi Köztársaság kormányának tényleges ellenőrzésén kívül eső területek és az annak tényleges ellenőrzése alatt álló területek között húzódik. E szabályok érvényesülésének biztosítása érdekében azok alkalmazási körét kiterjesztették az említett területek és az Egyesült Királyság keleti támaszponti felségterülete (a továbbiakban: keleti támaszponti felségterület) között húzódó határvonalra. Ez a jelentés a 2020. január 1. és 2020. december 31. közötti időszakot fedi le. A jelentéstételi időszak alatt Ciprust súlyosan érintette a Covid19-világjárvány kitörése, amely a sziget mindennapi életének minden aspektusát megzavarta, beleértve a személyek és áruk zöld vonalon keresztüli mozgását is. A Bizottság 2020-ban a rendelet végrehajtásával kapcsolatban folyamatosan építő jellegű párbeszédet folytatott a Ciprusi Köztársaság illetékes hatóságaival, a támaszponti felségterület polgári adminisztrációjával, valamint a Ciprusi Török Kereskedelmi Kamarával (a továbbiakban: CTKK). 1. SZEMÉLYEK ÁTKELÉSE 1.1. Az engedélyezett átkelőhelyeken való átkelés A rendelet jogi keretet biztosít a zöld vonalat (a továbbiakban: a határvonal) az engedélyezett átkelőhelyeken átlépő ciprusi állampolgárok, más uniós polgárok és harmadik országbeli állampolgárok átkeléséhez. 2020-ban az azt megelőző évhez képest az átkelő ciprusi görögök és ciprusi törökök száma egyaránt jelentősen csökkent. A Ciprusi Köztársaság rendőrségének (a továbbiakban: CYPOL) adatai szerint a jelentéstételi időszakban 397 717 (az előző évben 2 399 269) ciprusi görög személy és 176 769 (az előző évben 1 266 457) ciprusi görög jármű lépett át a kormány ellenőrzése alatt álló területekről Ciprus északi részére, míg 382 370 (az előző évben 1 295 689) ciprusi török személy és 225 735 (az előző évben 503 520) ciprusi török jármű érkezett Ciprus északi részéről a kormány ellenőrzése alatt álló területekre . A határvonalat átlépő nem ciprusi uniós polgárok és harmadik országbeli állampolgárok száma is csökkent. A jelentéstételi időszak alatt nem ciprusi uniós polgárok és harmadik országbeli állampolgárok 106 624 (az előző évben 1 515 717) alkalommal lépték át a vonalat mindkét irányban. A CYPOL itt idézett számadatai nem tartalmaznak adatokat a Ciprus északi részéről az Egyesült Királyság keleti támaszponti felségterületének fennhatósága alatt álló Pergamos és Strovilia átkelőhelyeken átkelő személyekre és járművekre vonatkozóan. A keleti támaszponti felségterület jelentése szerint ezeken az átkelőhelyeken 90 955 (az előző évben 418 728) ciprusi görög személy és 53 604 (az előző évben 259 586) ciprusi görög jármű kelt át Ciprus északi részére. Ugyanakkor az adatok szerint a másik irányba 236 346 (az előző évben 530 335) ciprusi török személy és 155 955 (az előző évben 351 836) ciprusi török jármű kelt át. Ezenkívül mindkét irányban 136 726 nem ciprusi uniós polgár és harmadik országbeli állampolgár lépte át a határvonalat. 2020-ban az átkelőhelyeken dolgozó CYPOL-állomány létszáma – a 2019. évi 93 főt számláló létszámhoz viszonyítva – 76 főt tett ki. A ciprusi török közösség 2020-ban gyűjtött adatai szerint a kormány által ellenőrzött területekről Ciprus északi részére átkelő ciprusi görög személyek száma 495 448-ra csökkent (az előző évi 2 406 561-ről), a ciprusi görög járművek száma pedig 278 338-ra esett vissza (az előző évi 1 205 194-ről). A ciprusi török közösség adatai szerint az ellenkező irányba átkelő ciprusi török személyek száma (az előző évi 2 090 189 főről 685 671 főre) és ciprusi török járművek száma (az előző évi 930 165 járműről 361 363 járműre) is csökkent. A rendelkezésre bocsátott statisztikai adatok szerint 335 934 (az előző évben 2 149 528) nem ciprusi uniós polgár és harmadik országbeli állampolgár lépett át a kormány ellenőrzése alatt álló területekről Ciprus északi részére. Az átkelések számának e jelentős csökkenése annak tudható be, hogy a Covid19-járvány kitörése miatt bizonyos időszakokra több átkelőhelyet felfüggesztettek, valamint a nyitva álló más átkelőhelyeken korlátozásokat vezettek be. Ezenkívül a két közösség által a világjárvány következtében különböző időpontokban bevezetett lezárások, valamint a társadalmi és gazdasági tevékenységek ebből következő visszaszorulása miatt is csökkent a zöld vonalat átlépő személyek száma. A Covid19-járvány ciprusi kitörését követően a Ciprusi Köztársaság Minisztertanácsa 2020. február 29-én úgy határozott, hogy ideiglenesen felfüggeszti négy átkelőhely, nevezetesen a Ledra Street, a Deryneia, az Astromeritis-Zodhia és a Lefka-Apliki működését. 2020. június 21-én újra megnyitották ezeket az átkelőhelyeket, a Ledra Street kivételével, amelynek felfüggesztése még érvényben volt a jelentéstételi időszak végén. Június 21-én a Ciprusi Köztársaság kormánya bejelentette, hogy csak ciprusi állampolgárok és a Ciprusi Köztársaság által kiadott tartózkodási engedéllyel rendelkező személyek léphetnek át a Ledra Streettől eltérő átkelőhelyeken, azzal a feltétellel, hogy fel kell mutatniuk az átkelés előtti 72 órán belül készült, negatív Covid19-tesztet. Ezen túlmenően bizonyos csoportok számára oly módon lehetséges az átlépés, hogy elegendő az első átkelés alkalmával negatív Covid19-tesztet felmutatniuk, nevezetesen: ciprusi görög és ciprusi török munkavállalók; ciprusi török hallgatók; az enklávéban élő ciprusi görögök; valamint a kormány ellenőrzése alatt álló területeken orvosi ellátás igénybevétele céljából átkelő ciprusi állampolgárok. A diplomaták és a nemzetközi szervezetek személyzete szintén átléphettek. A Ciprusi Köztársaság arról számolt be, hogy humanitárius alapon engedélyezte az e kritériumokon kívül eső személyek átkelését is. A ciprusi török közösség is bevezetett számos korlátozást az átkelőhelyeken. Márciusban a Strovilia és a Kato Pyrgos-Karavostasi átkelőhelyeket felfüggesztették. Márciustól júniusig más átkelőhelyet is felfüggesztettek minden átlépő előtt, a ciprusi törökök kivételével. Júniustól ezeket a korlátozásokat fokozatosan csökkentették a személyek bizonyos kategóriái esetében, akiknek fel kellett mutatniuk egy, az átkelés előtti 72 órán belül készült, negatív Covid19-tesztet. Szeptembertől a zöld vonalat átlépő személyek többsége számára karanténkötelezettséget írtak elő. Decemberben teljes tilalmat rendeltek el azon személyek átkelésére, akik az átlépést megelőzően ellátogattak bizonyos országokba, míg a korábban ezen országokat meglátogató ciprusi törököket ehelyett karantén alá helyezték. Az átkelőhelyeken bevezetett korlátozások miatt mindkét közösségben tüntetéseket szerveztek. A Bizottság értesítette a Ciprusi Köztársaságot, hogy ideiglenes korlátozásokat csak kivételes körülmények között, a közrendet vagy a közbiztonságot súlyosan érintő helyzetekre lehet alkalmazni végső eszközként. Ezen túlmenően az ideiglenes korlátozások csak addig tarthatók fenn, amíg az azokat kiváltó körülmények fennállnak, és mindenkor arányosnak és az uniós vívmányokkal összeegyeztethetőnek kell lenniük. A Bizottság továbbra is szorosan figyelemmel kíséri a korlátozásokat annak biztosítása érdekében, hogy a közegészség védelme érdekében hozott intézkedések arányosak és összeegyeztethetők legyenek a közösségi vívmányokkal.

A Ciprusi Köztársaság Minisztertanácsa 2019. november 27-én elfogadta „A megnövekedett migrációs áramlások kezelése – A csatlakozási okmány 10. jegyzőkönyvének 2. cikke szerinti rendszerről (zöld vonal – személyek átkelése) szóló 866/2004/EK rendelet végrehajtási kódexének módosítása” című 88 638. sz. határozatot. A Ciprusi Köztársaság arról számolt be, hogy e határozat következtében a gyakorlatban nem történt változás a rendelet végrehajtásában. A Bizottság 2020. január 23-án levelet küldött a Ciprusi Köztársaság hatóságainak e határozattal kapcsolatban. 2020. május 28-án a Ciprusi Köztársaság Minisztertanácsának 89486. sz. határozata hatályon kívül helyezte a 88 638. sz. határozatot. A Ciprusi Köztársaság hatóságai továbbra is csak akkor engedélyezik az uniós polgárokat szállító ciprusi török autóbuszok belépését a kormány ellenőrzése alatt álló területekre, ha rendelkeznek a Ciprusi Köztársaság hatóságai által kibocsátott, az uniós vívmányoknak teljes mértékben megfelelő dokumentumokkal. Az ENSZ ciprusi békefenntartó erői (a továbbiakban: UNFICYP) továbbra is elősegítették mindkét közösség vallásgyakorlását. Az UNFICYP a Covid19-világjárvány márciusi kitörése előtt helyt adott Ciprus északi részén vallási szertartások megtartására irányuló 13 kérelemnek. 1.2. A zöld vonalon keresztüli irreguláris migráció és a menekültügy A CYPOL 2020. évre vonatkozó adatai szerint a határvonalon keresztül Ciprus északi részéről a kormány ellenőrzése alatt álló területekre átkelő irreguláris migránsok száma csökkent. 2020-ban 4 857, 2019-ben 7 409, 2018-ban 4 451, 2017-ben pedig 1 686 irreguláris migráns lépett át a határvonalon ebben az irányban. Az irreguláris migránsok főként Szíriából (1 265 fő), Kamerunból (610 fő), Bangladesből (438 fő), Pakisztánból (433 fő) és Jordániából (407 fő) érkeztek. Az irreguláris migráció továbbra is komoly aggodalomra ad okot a Ciprusi Köztársaság hatóságai számára. A 4 857 irreguláris migráns 81,5 %-a (az előző évben: 98 %) kért nemzetközi védelmet a Ciprusi Köztársaságban. A legnagyobb számban Szíriából érkeztek kérelmezők (1 144 fő). A CYPOL a korábbi évekkel megegyező kritériumok – elsősorban az érintett migránsok úti okmányaiban szereplő információk és nyilatkozataik – alapján tudta azonosítani a személyeket. E vizsgálat szerint a kormány által ellenőrzött területeken a határvonal irreguláris átlépését követően feltartóztatott migránsok szinte mindegyike korábban Törökországból érkezett Ciprus északi részére. A ciprusi török közösség megerősítette, hogy folytatódtak Ciprus északi részén az irreguláris migráció megakadályozása érdekében tett erőfeszítések. 2020-ban 2 147 személytől tagadták meg a Ciprus északi részére való belépést. 1 162, Ciprus északi részén feltartóztatott személyt kitoloncoltak. A két közösség képviselői találkozón vettek részt a bűnözéssel és bűnügyekkel foglalkozó, mindkét közösséget magában foglaló és az ENSZ égisze alatt működő szakmai bizottság keretében. E bizottság kiterjesztéseképpen a két közösség továbbra is alkalmazta a „közös kommunikációs irodát”, amely fórumot biztosít a büntetőügyekben folytatott információcseréhez. A jelentéstételi időszak során az UNFICYP támogatása mellett lehetővé vált, hogy a „közös kommunikációs iroda” bevonásával a két közösség között sor kerüljön a bűncselekmény elkövetésével gyanúsított hét személy cseréjére. A CYPOL a Ciprusi Köztársaság egyéb releváns kormányhivatalaival és a keleti támaszponti felségterület polgári adminisztrációjával folytatott együttműködést nagyon jónak nevezte. A keleti támaszponti felségterület A jelentéstételi időszak alatt a keleti támaszponti felségterület hatóságai nem függesztették fel a világjárvány miatt a joghatóságuk alá tartozó átkelőhelyeket, hanem a Ciprusi Köztársaság által bevezetett korlátozásokhoz hasonlókat vezettek be az átkelésekre vonatkozóan. Megnövekedett a Ciprus északi területeiről a keleti támaszponti felségterületen keresztül érkező irreguláris migráció. 2020-ban 66 migránst tartóztattak fel, miután azok szabálytalanul keltek át a határvonalon . 133 személynek nem engedélyezték az átlépést, ezek túlnyomó többsége (53 fő) török állampolgár volt. A Ciprusi Köztársaság csatlakozási okmányának 3. jegyzőkönyvében szereplő vonatkozó rendelkezéseknek megfelelően a keleti támaszponti felségterület hatóságai megtagadták olyan külföldi – főként orosz és egyesült államokbeli – állampolgárok zöld vonalon való átkelését, akik Ciprus északi részén keresztül érkeztek. Ezeket a személyeket a keleti támaszponti felségterületen kívül eső átkelőhelyekhez irányították, ahol ellenőrizték, hogy megfelelnek-e a Ciprusi Köztársaság beutazási feltételeinek. A támaszponti felségterület tisztviselői továbbra is kiválónak értékelték a Ciprusi Köztársasággal folytatott együttműködésüket. Az irreguláris migráció megelőzése érdekében az átkelőhelyek területén kívül a támaszponti felségterület rendőrsége kockázatalapú, hírszerzési információkra támaszkodó járőrözést végez. E tevékenységet a támaszponti felségterület vámhatósága és katonasága által folytatott járőrözés egészíti ki. A jelentéstételi időszakban több személlyel megerősítették a zöld vonal megfigyelését, létrehoztak egy határmegfigyeléssel foglalkozó hírszerző egységet, és két új, speciális járművet vetettek be. A helyi lakosok és gazdálkodók által használt, Pergamos falujában, illetve annak közelében lévő négy „nem engedélyezett átkelőhelyet” különösen nehéz ellenőrizni. A korábbi jelentésekben említettekhez hasonlóan ezek a „nem engedélyezett átkelőhelyek” továbbra is aggodalomra adnak okot, és a problémára a csatlakozási okmány 3. jegyzőkönyve 5. cikkének (2) bekezdése értelmében megfelelő megoldást kell találni . A jelentéstételi időszakban a ciprusi török közösség a Covid19-világjárvány kitörését követő néhány hónapra felfüggesztett a négy „nem engedélyezett átkelőhelyből” hármat, míg a keleti támaszponti felségterület hatóságai közúti ellenőrző pontot telepítettek a fennmaradó „nem engedélyezett átkelőhelyen”. 2. ÁRUK ÁTHALADÁSA 2.1. A kereskedelem értéke A zöld vonalról szóló rendelet 4. cikke értelmében az árukat a kormány ellenőrzésén kívül eső területekről be lehet léptetni a kormány ellenőrzése alatt álló területekre, feltéve, hogy teljesülnek a 4. cikkben foglalt feltételek, és az árukat a Ciprusi Török Kereskedelmi Kamara által kiállított okmány kíséri. Az 1480/2004/EK bizottsági rendelet 8. cikkének megfelelően a Ciprusi Török Kereskedelmi Kamara (a továbbiakban: CTKK) és a Ciprusi Köztársaság hatóságai havonta jelentést tettek azon áruk típusáról, mennyiségéről és értékéről, amelyekhez kísérőokmányokat állítottak ki. A Ciprusi Török Kereskedelmi Kamara által nyújtott statisztikák szerint 4 974 335 EUR összértékű áruhoz állítottak ki kísérőokmányt (az előző évben ez az érték 6 313 011 EUR volt). Ezen adatok szerint 2019-hez képest 21 %-kal csökkent a kísérőokmánnyal ellátott áruk összértéke.

A Ciprusi Köztársaság által szolgáltatott statisztikák szerint a határvonalon ténylegesen áthaladó, kísérőokmányokkal ellátott áruk teljes kereskedelmi értéke 14 %-kal csökkent, 4 693 898 EUR-ra (korábban: 5 464 237 EUR). Noha nem tartozik a zöld vonalról szóló rendelet hatálya alá, a kormány ellenőrzése alatt álló területekről Ciprus északi részére irányuló kereskedelem a Ciprusi Kereskedelmi és Iparkamara (CKIK) számadatai szerint 2020-ban – mintegy 7 %-kal, a 2019. évi 748 237 EUR-ról 694 281 EUR-ra – csökkent. A kormány ellenőrzése alatt álló területekről Ciprus északi részére irányuló kereskedelem az ellentétes irányú kereskedelem 14,8 %-át teszi ki (2019-ben ez az arány 13,7 % volt). A ciprusi török közösség továbbra is olyan kereskedelmi rendszert alkalmazott, amely elviekben tükrözi a zöld vonalról szóló rendeletben foglalt korlátozásokat. A ciprusi török érdekelt felek megállapították, hogy ennek fő oka a helyi vállalkozások védelme. Ezen túlmenően áruk csak akkor értékesíthetők a kormány ellenőrzése alatt álló területekről Ciprus északi részére, ha azokra „behozatali engedélyt” adtak ki. Ezt a kereskedelmi rendszert azonban nem mindig alkalmazzák következetesen. 2.2. Árutípus 2020-ban a forgalmazott termékek jellege nagyrészt stabil maradt. A leggyakrabban forgalmazott termékek továbbra is a műanyag termékek voltak, amelyeket a friss hal, az építőanyagok és az előre gyártott konténerek követtek . Új termékeket, köztük kézfertőtlenítőket és szappanokat vezettek be. 2.3. Az áruk mozgására vonatkozó akadályok és nehézségek A zöld vonalon áthaladó árukereskedelmet befolyásolta egyes átkelőhelyek felfüggesztése és más átkelőhelyek korlátozása. A kereskedelem folytatása érdekében mindkét közösség kereskedői létrehozták az „érintéses fizetést” alkalmazó kereskedelmi rendszert, amelynek keretében az eladó az árut a két átkelőhely közötti ütközőzónában hagyta, ahonnan azokat a vevő begyűjtötte, majd a Ciprusi Köztársaság hatóságaihoz vizsgálatra benyújtotta. A határvonalon áthaladó kereskedelem egyéb akadályai továbbra is fennállnak, és a Bizottság, valamint a ciprusi török fuvarozók szerint ez is oka a kereskedelem korlátozottságának. Amint azt korábbi jelentések is megemlítették, a ciprusi török haszongépjárművek átlépése a kormány ellenőrzése alatt álló területekre még mindig megoldatlan, és egyelőre a 7,5 tonnát meghaladó súlyú ciprusi török haszongépjárművek csak akkor léphetik át a határvonalat, ha rendelkeznek a Ciprusi Köztársaság által kibocsátott, az uniós vívmányoknak teljes mértékben megfelelő okmányokkal. A Ciprusi Köztársaság hatóságai arról tájékoztatták a Bizottságot, hogy rendelkezéseket léptettek életbe annak érdekében, hogy a ciprusi törökök számára megkönnyítsék a műszaki vizsgálati bizonyítványok és a hivatásos járművezetői engedélyek megszerzését. E probléma megoldása nagyban elősegítené a kereskedelem fellendítését, mivel megkönnyítené az áruszállítást. Ezenkívül erősítené a kapcsolatokat a ciprusi gazdasági szereplők között, ezzel jelentősen hozzájárulva a két közösség közötti bizalom erősítéséhez. A Bizottság továbbra is együtt fog működni a Ciprusi Köztársaság hatóságaival és a ciprusi török közösséggel annak érdekében, hogy megoldást találjon erre a kérdésre. Ahogyan az előző évek jelentései is megállapították, a Ciprusi Köztársaság hatóságai az egészségügyi hatóságok által a Ciprus északi részén alkalmazott előállítási folyamatra vonatkozóan felvetett aggályok miatt nem engednek át feldolgozott élelmiszereket és élelmiszerekkel érintkezésbe kerülő anyagokat. A Bizottság megerősítette a Ciprusi Köztársaság felé azt, hogy a szóban forgó termékek az alkalmazandó jogi keretek értelmében átvihetők a zöld vonalon, amit a Ciprusi Köztársaság hatóságai nem tilthatnának meg. Bár a zöld vonalról szóló rendelet alkalmazása szerinti további vizsgálat céljából az átkelőhelyeken vehetnek mintát a termékekből, nem akadályozhatják meg minden feldolgozott élelmiszer áthaladását. A Bizottság sajnálatát fejezi ki amiatt, hogy a jelentéstételi időszakban ismét semmilyen előrelépés nem történt e kérdés megoldása terén. A Bizottságot továbbra is mély aggodalommal tölti el, hogy a zöld vonalról szóló rendeletet a feldolgozott élelmiszerek tekintetében megfelelően hajtják-e végre, és további lépéseket fog tenni a Ciprusi Köztársaság hatóságainál. Az előző évekhez hasonlóan a ciprusi török kereskedők továbbra is arról számoltak be, hogy amikor termékeiket a kormány ellenőrzése alatt álló területek üzleteibe szeretnék eljuttatni, illetve ha e területeken áruikat és szolgáltatásaikat kívánják reklámozni, kereskedelmet akadályozó nehézségekkel szembesülnek. A kereskedők továbbra is arról számolnak be, hogy a ciprusi görögök vonakodnak ciprusi török termékeket vásárolni. Ezenfelül megemlítették, hogy mindkét közösség kereskedői sok adminisztratív problémával szembesülnek, amikor a másik közösséggel szeretnének üzleti kapcsolatba lépni. A zöld vonalon keresztül kereskedő ciprusi törökök például nehezen nyitnak számlát a kormány ellenőrzése alatt álló területeken található bankokban. Lehetővé kell tenni, hogy mindkét oldal gazdasági szereplői szabadon, üzleti igényeik alapján alakíthassanak ki kereskedelmi kapcsolatokat. 2.4. Árucsempészet Az árucsempészet továbbra is elterjedt jelenség, ami a határvonalon keresztül történő irreguláris átkelések ellenőrzésének nehézségét tükrözi. 2020 folyamán a Ciprusi Köztársaság 494 alkalommal foglalt le csempészárut (az előző évben ez 2 315 alkalommal történt meg), ami 79 %-os visszaesést jelent. A lefoglalások e csökkenése a személyek mozgásának a világjárvány miatti általános visszaesését tükrözte. Jelentős mértékben csökkent a mezőgazdasági termékek csempészete, valamint a szellemi tulajdonjogokat sértő árukkal való kereskedelem. A Ciprusi Köztársaság által a zöld vonalon lefoglalt cigaretta és kézisodrásra szánt cigarettadohány mennyisége is csökkent: 78 620 cigaretta és 103 135 g kézisodrásra szánt cigarettadohány (korábban: 311 980 cigaretta és 302 863 g dohány). 7 660 elektronikus cigarettapatront és 135 525 g vízipipa-dohányt is lefoglaltak. A többi lefoglalt termék között szerepelt még az alkohol, a személygépkocsik, az üzemanyag, a gyógyszerek és a növényvédő szerek. A kerületi bíróságnál hét esetben folytattak büntetőeljárást árucsempészet miatt. Rendszerint adminisztratív bírságot és elkobzást alkalmaztak a kis mennyiségű cigarettacsempészet eseteiben. A keleti támaszponti felségterület hatóságainak adatai szerint csökkent a keleti támaszponti felségterületen történt lefoglalások száma: a 2019-es 653-hoz képest 2020-ban 138 alkalommal foglaltak le csempészárut. Ami az ütközőzónában található Pyla falu ciprusi török lakosságának hagyományos ellátását illeti (a zöld vonalról szóló rendelet 4. cikkének (10) bekezdése), az építőanyag, a hal, a cigaretta stb. mennyiségét a keleti támaszponti felségterület polgári adminisztrációja ellenőrizte és nyilvántartotta. 2.5. A kereskedelem elősegítése A Bizottság továbbra is igyekezett megtalálni a módját a határvonalon keresztül folytatott kereskedelem elősegítésének. A jelentéstételi időszakban a Bizottság párbeszédet folytatott a Ciprusi Köztársaság hatóságaival. A Bizottság eszmecserét tartott a Ciprusi Török Kereskedelmi Kamarával a Halloumi/Hellim sajtot érintő átmeneti megoldásra vonatkozó közös megegyezés érvénybe léptetésére irányuló intézkedésekről, amely Ciprus újraegyesítéséig hajtandó végre, és amely Jean-Claude Juncker elnök 2015. július 16-i ciprusi látogatása során, az ő irányításával jött létre. A Bizottság minden erőfeszítést megtesz annak érdekében, hogy 2021-ben intézkedéseket fogadjon el e tekintetben.